
Ekspertė: pensijos planavimas prasideda ne nuo gyvenamosios vietos
Vilniuje gyvenantys žmonės dažniau savarankiškai kaupia pensijai ir renkasi investavimo priemones nei mažesnių vietovių gyventojai, rodo „Luminor“ banko užsakymu atlikta „Norstat“ apklausa. Tačiau gyvenamoji vieta neturėtų tapti kliūtimi planuoti finansiškai ramesnę ateitį – svarbiausia pasirinkti priemones, kurios atitinka žmogaus pajamas, rizikos toleranciją ir ilgalaikius tikslus, sako „Luminor investicijų valdymas“ vadovė Loreta Načajienė.
Trečiojoje pensijų pakopoje savarankiškai kaupia 24 proc. Vilniaus gyventojų. Miesteliuose ir kaimo vietovėse tai daro 14,1 proc. respondentų. Panaši skirtis matyti ir kalbant apie investavimą: į akcijas, obligacijas, biržoje prekiaujamus fondus ar panašias priemones investuoja 23,1 proc. vilniečių, o miesteliuose ir kaimo vietovėse – 11,6 proc. gyventojų.
„Didmiesčiuose žmonės dažniau susiduria su finansinio planavimo temomis, turi daugiau prieigos prie informacijos, investavimo paslaugų ar finansinių konsultacijų. Tačiau pensijos planavimas pirmiausia prasideda ne nuo gyvenamosios vietos, o nuo aiškaus sprendimo reguliariai atsidėti dalį pajamų“, – teigia L. Načajienė.
Svarbiausia – ne miestas, o planas
Pasak ekspertės, pensijos kaupimo įpročius lemia ne vien pajamos ar amžius. Svarbi ir žmogaus finansinė aplinka – ar jis turi pakankamai informacijos, supranta skirtingų kaupimo priemonių veikimą ir yra įpratęs planuoti ilgesniam laikotarpiui.
„Kartais manoma, kad investavimas ar trečioji pensijų pakopa yra aktualūs tik didmiesčių gyventojams arba daugiau uždirbantiems žmonėms. Tačiau net ir nedidelė reguliari suma ilgainiui gali tapti reikšminga, ypač jei kaupimas pradedamas anksčiau ir yra nuoseklus“, – sako L. Načajienė.
Jos teigimu, mažesnėse vietovėse gyvenantiems žmonėms gali būti ypač svarbu pradėti nuo paprastų žingsnių – įsivertinti, ar dalyvaujama antrosios pakopos kaupime, ar turima papildoma trečiosios pakopos sutartis, kokios santaupos jau sukauptos ir kiek realu reguliariai skirti ateičiai.
Priemonės turi atitikti žmogaus poreikius ir galimybes
Nors Vilniuje investavimo priemonės pasirenkamos dažniau, jos nebūtinai yra vienintelis ar visiems tinkamiausias kelias. Anot L. Načajienės, sprendimas turėtų priklausyti nuo žmogaus tikslo, amžiaus, pajamų stabilumo, turimų įsipareigojimų ir požiūrio į riziką.
„Vienam žmogui tinkamas sprendimas gali būti trečioji pensijų pakopa, kitam – investiciniai fondai, indėliai, gyvybės draudimas ar kelių priemonių derinys. Svarbiausia suprasti, kodėl pasirenkama viena ar kita priemonė, kokiam laikotarpiui kaupiama ir kokia rizika žmogui yra priimtina“, – pažymi ekspertė.
Ji priduria, kad ilgalaikis kaupimas neturėtų kelti per didelės įtampos kasdieniam biudžetui. Jei pasirinkta suma yra per didelė, plano gali būti sunku laikytis, todėl geriau pradėti nuo mažesnės, bet reguliarios įmokos.
„Geras pensijos planas yra tas, kurio žmogus gali laikytis realiame gyvenime. Miestas ar regionas čia nėra lemiamas veiksnys – kur kas svarbiau, kad kaupimas taptų įpročiu, o sprendimai būtų priimami suprantant savo finansines galimybes“, – apibendrina L. Načajienė.
Apklausą „Luminor“ užsakymu Lietuvoje 2026 metų gegužės mėnesį atliko tyrimų bendrovė „Norstat“. Lietuvoje buvo apklausta apie tūkstantį 18–74 metų amžiaus žmonių.

Apie „Luminor investicijų valdymas“ UAB
Lietuvos banko duomenimis, 2025 metų pabaigoje pagal valdomą antros pakopos pensijų fondų turtą „Luminor investicijų valdymas“ užėmė 8,2 proc. rinkos dalį, įskaitant ir gyvybės draudimo įmones, taip pat valdančias antros pakopos pensijų fondus. Pagal valdomą trečios pakopos pensijų fondo turtą įmonė turėjo 19 proc. trečios pakopos pensijų fondų rinkos dalies.

Svarbu: Kaupdami pensijų fonduose, patiriate investavimo riziką, o tai reiškia, kad investicijų vertė gali ir kilti, ir kristi, yra galimybė atgauti mažiau negu investavote. „Luminor investicijų valdymas“ UAB, investicijų grąžos, pensijų fondų pelningumo ar išmokamų anuiteto dydžių negarantuoja. Pensijų fondų praeities rezultatai negarantuoja ateities rezultatų. Prieš priimdami sprendimą kaupti papildomą pensiją „Luminor“ pensijų fonduose susipažinkite su pensijų fondų taisyklėmis, taikomais atskaitymais, investavimo strategija ir rizikos veiksniais. Pensijų fondus valdo „Luminor investicijų valdymas“ UAB, įm. k. 226299280.

